
HOTĂRÂRE nr. 576 din 7 iulie 2023privind organizarea, funcționarea și atribuțiile Agenției Naționale pentru Sport

|  |  |
| --- | --- |
| EMITENT |  GUVERNUL ROMÂNIEI |

Publicat în  MONITORUL OFICIAL nr. 630 din 10 iulie 2023  
În temeiul art. 108 din Constituția României, republicată, și al art. 2 alin. (4) din Ordonanța de urgență a Guvernului nr. 59/2023 privind stabilirea unor măsuri la nivelul administrației publice centrale,  
Guvernul României adoptă prezenta hotărâre.  
  
Articolul 1  
(1) Agenția Națională pentru Sport, denumită în continuare Agenția, este instituție publică, cu personalitate juridică, în subordinea Guvernului și în coordonarea prim-ministrului, finanțată de la bugetul de stat prin bugetul Secretariatului General al Guvernului.(2) Agenția are rol de sinteză și coordonare a aplicării strategiilor și politicilor Guvernului în domeniul sportului.  
  
Articolul 2  
  
Agenția are sediul principal în municipiul București, str. Vasile Conta nr. 16, sectorul 2, bun aflat în domeniul public al statului și în administrarea Agenției.  
  
Articolul 3  
(1) În îndeplinirea rolului și a obiectivelor sale generale, Agenția exercită următoarele atribuții principale:  
a) asigură elaborarea strategiei de punere în aplicare a Programului de guvernare în domeniul sportului; fundamentează și propune Guvernului politici în domeniul sportului;  
b) inițiază, elaborează ori, după caz, avizează proiecte de acte normative, în vederea realizării obiectivelor strategice și a politicilor în domeniul sportului;  
c) asigură administrarea bunurilor proprietate publică și/sau privată a statului, în scopul desfășurării activității aferente în domeniul sportului, în condițiile legii;  
d) actualizează inventarul centralizat al bunurilor din domeniul public și privat al statului, pentru bunurile aflate în administrarea sa, precum și pentru bunurile aflate în administrarea instituțiilor din subordinea Agenției;  
e) asigură, în numele statului român, reprezentarea pe plan intern și internațional în domeniul sportului;  
f) asigură urmărirea aplicării și controlul respectării legilor și a celorlalte acte normative din domeniul sportului;  
g) colaborează cu celelalte organe de specialitate ale administrației publice centrale, cu autoritățile administrației publice locale, cu alte instituții publice și persoane juridice de drept public sau privat, române ori străine;  
h) asigură aplicarea acordurilor internaționale în domeniile sale de activitate;  
i) încheie tratate internaționale la nivel departamental sau inițiază demersurile necesare încheierii tratatelor la nivel de stat sau de guvern în domeniile de responsabilitate, în condițiile prevăzute de Legea nr. 590/2003 privind tratatele sau, după caz, de Legea nr. 276/2011 privind procedura prin care România devine parte la tratatele încheiate între Uniunea Europeană și statele membre, pe de o parte, și state terțe sau organizații internaționale, pe de altă parte;  
j) îndeplinește obligațiile ce revin României în calitate de stat membru al Uniunii Europene în domeniile sale de competență și participă la procesul de elaborare a politicilor și documentelor europene în domeniul sportului.(2) Agenția încheie documente de cooperare internațională care nu sunt guvernate de dreptul internațional cu autorități având competențe echivalente din statele membre ale Uniunii Europene sau din state terțe, respectiv cu organizații internaționale, în domeniul său de responsabilitate.(3) Agenția asigură participarea, elaborează și fundamentează pozițiile României în procesul de negociere și adoptare a inițiativelor la nivel european, în domeniul său de activitate, potrivit dispozițiilor Hotărârii Guvernului nr. 34/2017 privind organizarea și funcționarea Sistemului național de gestionare a afacerilor europene în vederea participării României la procesul decizional al instituțiilor Uniunii Europene.(4) Agenția asigură îndeplinirea, în domeniul de competență, a obligațiilor decurgând din calitatea României de stat membru al Uniunii Europene, inclusiv în ceea ce privește transpunerea și/sau crearea cadrului juridic de aplicare directă a actelor juridice obligatorii ale Uniunii Europene, implementarea și monitorizarea aplicării acestora.(5) Agenția îndeplinește orice alte atribuții stabilite prin lege sau prin alte acte normative privind politicile în domeniul sportului.  
  
Articolul 4  
(1) Agenția îndeplinește următoarele atribuții specifice:  
a) elaborează și susține strategia generală a organizării și dezvoltării activității sportive și reprezintă interesele statului în raport cu federațiile sportive naționale;  
b) elaborează normele generale de folosire a mijloacelor materiale aflate în administrarea sa și a mijloacelor financiare pentru activitatea sportivă, finanțate de la bugetul de stat prin bugetul Secretariatului General al Guvernului;  
c) colaborează cu autorități ale administrației publice centrale și locale, cu instituții de cercetare și cu unități de învățământ și sanitare de specialitate prin Institutul Național de Cercetare pentru Sport, pentru organizarea și dezvoltarea educației fizice și sportului;  
d) conlucrează cu Comitetul Olimpic și Sportiv Român în vederea finanțării și derulării programelor privind pregătirea și participarea sportivilor români la jocurile olimpice, precum și pentru promovarea valențelor educative ale olimpismului;  
e) controlează menținerea destinației bazelor sportive din domeniul public sau privat al statului ori al unităților administrativ-teritoriale;  
f) supraveghează menținerea destinației bazelor și/sau a instalațiilor sportive care au aparținut domeniului public sau privat al statului ori al unităților administrativ-teritoriale și care ulterior au fost dobândite ca active patrimoniale destinate activității sportive sau vândute către societăți;  
g) constată și aplică sancțiuni în domeniul de competență, conform dispozițiilor art. 91 din Legea educației fizice și sportului nr. 69/2000, cu modificările și completările ulterioare;  
h) autorizează afilierea federațiilor sportive naționale la federațiile sportive internaționale de profil și la alte foruri continentale sau mondiale, precum și afilierea altor organizații cu profil sportiv la forurile internaționale de specialitate;  
i) supraveghează și controlează respectarea de către structurile sportive a dispozițiilor legale în vigoare și a prevederilor cuprinse în statutele și în actele de constituire a acestora;  
j) organizează sau sprijină, potrivit legii, formarea, pregătirea profesională și perfecționarea specialiștilor din domeniul sportului, conlucrând în acest scop cu instituțiile și organismele de specialitate din țară și din străinătate;  
k) recunoaște sau revocă, potrivit legii, existența unei structuri sportive prin înscrierea, respectiv radierea acesteia din Registrul sportiv;  
l) avizează constituirea structurilor sportive, inclusiv înscrierea ca persoane juridice a cluburilor sportive profesioniste organizate ca societăți sportive pe acțiuni, respectiv retrage avizul de funcționare a acestora;  
m) elaborează criteriile de acordare și atribuie distincțiile și titlurile sportive, altele decât cele stabilite prin lege;  
n) sprijină organizarea și promovarea cercetării științifice și asistenței medicale în domeniul sportiv;  
o) autorizează desfășurarea pe teritoriul României a campionatelor mondiale, europene și regionale și participarea reprezentativelor naționale la campionatele mondiale și europene organizate în străinătate, precum și la campionatele regionale;  
p) promovează măsurile de prevenire, control și reprimare a folosirii substanțelor interzise și a metodelor neregulamentare destinate să mărească în mod artificial capacitatea fizică a sportivilor sau să modifice rezultatele competițiilor;  
q) adoptă măsuri pentru prevenirea și combaterea violenței la manifestările sportive;  
r) reprezintă interesele statului în diferite organe și organisme sportive internaționale, pe baza mandatului acordat de Secretariatul General al Guvernului, negociază și încheie acorduri, înțelegeri, protocoale și alte documente de colaborare în domeniul sportului cu organisme de specialitate din alte țări, pe baza prevederilor legale în vigoare;  
s) colaborează cu celelalte organe ale administrației publice centrale și locale pentru susținerea sportului pentru toți, de performanță și pentru sportul paralimpic, asigurarea unei eficiențe sporite pe linia supravegherii și controlului, exercitării autorității disciplinare, formării și perfecționării specialiștilor din domeniul sportului, pentru corelarea finanțării activității sportive, prevenirea violenței în sport și combaterea dopajului;  
ș) organizează activități sportive și evenimente în vederea promovării programelor de sport;  
t) repartizează bugetul afectat activității sportive pentru activitatea proprie și cea a unităților din subordinea sa, pentru federațiile sportive naționale, în baza contractelor de finanțare a obiectivelor și programelor sportive ale acestora, și pentru premierea performanțelor deosebite obținute la competițiile sportive internaționale oficiale, pe baza aprobării date de Secretariatul General al Guvernului;  
ț) recunoaște existența și practicarea oficială a unei noi ramuri de sport pe teritoriul României.(2) În îndeplinirea rolului și a obiectivelor sale în domeniul absorbției fondurilor europene și internaționale, Agenția are următoarele atribuții specifice:  
a) asigură absorbția fondurilor europene în domeniul sportului;  
b) accesează fonduri structurale și de investiții europene destinate susținerii politicilor de coeziune în domeniul sportului, cu respectarea metodologiei specifice, în calitate de gestionar, beneficiar sau partener;  
c) conlucrează cu Agenția Națională pentru Programe Comunitare în Domeniul Educației și Formării Profesionale, în vederea realizării obiectivelor din domeniul sportului în cadrul programului Erasmus +.  
  
Articolul 5  
(1) Agenția este condusă de un președinte, cu rang de secretar de stat, și de doi vicepreședinți cu rang de subsecretar de stat, numiți și eliberați prin decizie a prim-ministrului.(2) În exercitarea atribuțiilor sale, președintele emite ordine și instrucțiuni cu caracter normativ sau individual.  
  
Articolul 6  
  
Președintele Agenției este ordonator secundar de credite.  
  
Articolul 7  
  
În exercitarea atribuțiilor prevăzute de lege, președintele reprezintă Agenția în raporturile cu celelalte autorități publice, cu alte persoane juridice, cu persoane fizice, precum și cu organisme și organizații din țară și din străinătate.  
  
Articolul 8  
  
Vicepreședinții îndeplinesc atribuțiile stabilite prin ordin al președintelui Agenției.  
  
Articolul 9  
(1) Agenția are un secretar general și un secretar general adjunct, înalți funcționari publici, numiți în condițiile legii.(2) Secretarul general asigură stabilitatea funcționării Agenției și realizarea legăturilor funcționale dintre structurile din cadrul Agenției.(3) Secretarul general este subordonat președintelui Agenției și îndeplinește atribuțiile prevăzute de lege, de regulamentul de organizare și funcționare și alte atribuții stabilite prin ordin al acestuia.(4) Secretarul general adjunct îndeplinește atribuțiile stabilite prin ordin al președintelui Agenției.  
  
Articolul 10  
  
Președintele poate delega, prin ordin, unele dintre atribuțiile sale vicepreședinților, secretarului general, secretarului general adjunct sau, după caz, altor persoane din cadrul aparatului propriu al Agenției.  
  
Articolul 11  
(1) Structura organizatorică a Agenției este prevăzută în anexa nr. 1.(2) Personalul Agenției este compus din funcționari publici și personal contractual.  
  
Articolul 12  
(1) Numărul maxim de posturi pentru aparatul propriu al Agenției este de 161, exclusiv demnitarii și posturile aferente cabinetelor demnitarilor.(2) Prin ordin al președintelui se pot constitui grupuri de lucru, comisii, colective tehnice temporare.  
  
Articolul 13  
(1) Statul de funcții al aparatului propriu al Agenției se aprobă prin ordin al președintelui.(2) Atribuțiile personalului din structurile din cadrul aparatului propriu al Agenției se stabilesc în conformitate cu structura organizatorică prevăzută în anexa nr. 1, prin ordin al președintelui Agenției.(3) Încadrarea și salarizarea fiecărei categorii de personal se fac în condițiile legii.  
  
Articolul 14  
(1) Agenția are în subordine instituții cu personalitate juridică, astfel cum sunt prevăzute în anexa nr. 2.(2) Conducătorii, funcționarii publici și personalul contractual ai instituțiilor subordonate Agenției sunt numiți și eliberați din funcție prin ordin al președintelui.(3) Conducătorii instituțiilor subordonate Agenției au calitatea de ordonator terțiar de credite.(4) Numărul maxim de posturi aprobat pentru instituțiile subordonate Agenției este de 2.409 posturi.  
  
Articolul 15  
  
În cadrul Agenției și al instituțiilor subordonate acesteia, prin ordin al președintelui, se pot înființa unități de management pentru implementarea proiectelor cu finanțare nerambursabilă.  
  
Articolul 16  
(1) La nivelul Agenției se pot constitui structuri consultative pe probleme de sport.(2) Înființarea, desființarea, competențele și componența acestor consilii se stabilesc prin ordin al președintelui Agenției.  
  
Articolul 17  
(1) În cadrul Agenției funcționează Comisia tehnico-economică, organism fără personalitate juridică, cu rol de avizare a documentațiilor tehnico-economice de investiții din domeniul de activitate al Agenției, care sunt finanțate integral sau parțial din fonduri publice, respectiv finanțate din surse proprii.(2) Componența și regulamentul de funcționare ale Comisiei tehnico-economice prevăzute la alin. (1) se aprobă prin ordin al președintelui Agenției.  
  
Articolul 18  
  
Agenția are în dotare un parc auto al cărui consum de carburant este stabilit prin ordin al președintelui Agenției, conform dispozițiilor legale în vigoare.  
  
Articolul 19  
(1) Instituțiile aflate în subordinea Agenției, în calitate de administratori ai bazelor și/sau instalațiilor sportive, pot închiria spațiile proprietate publică sau privată a statului, imobile pe care le administrează, cu respectarea prevederilor Ordonanței de urgență a Guvernului nr. 57/2019 privind Codul administrativ, cu modificările și completările ulterioare.(2) Veniturile rezultate din închirierea bunurilor prevăzute la alin. (1) se vor reține și gestiona potrivit legii.  
  
Articolul 20  
  
La data intrării în vigoare a prezentei hotărâri se abrogă Hotărârea Guvernului nr. 25/2022 privind organizarea și funcționarea Ministerului Sportului, publicată în Monitorul Oficial al României, Partea I, nr. 20 din 6 ianuarie 2022, cu modificările și completările ulterioare.  
  
Articolul 21  
  
Anexele nr. 1 și 2 fac parte integrantă din prezenta hotărâre.  
PRIM-MINISTRU  
ION-MARCEL CIOLACU  
Contrasemnează:  
Secretarul general al Guvernului,  
Mircea Abrudean  
Șeful Cancelariei Prim-Ministrului,  
Alexandru-Mihai Ghigiu  
p. Președintele Agenției Naționale pentru Sport,  
Florina Cristache  
Ministrul muncii și solidarității sociale,  
Marius-Constantin Budăi  
Ministrul afacerilor externe,  
Luminița-Teodora Odobescu  
Ministrul finanțelor,  
Marcel-Ioan Boloș  
București, 7 iulie 2023.  
Nr. 576.  
  
Anexa nr. 1\*)  
  
Numărul maxim de posturi: 161,  
exclusiv demnitarii și posturile aferente cabinetelor demnitarilor  
STRUCTURA ORGANIZATORICĂ  
a Agenției Naționale pentru Sport  
\*) Anexa nr. 1 este reprodusă în facsimil.  
  
Anexa nr. 2  
  
INSTITUȚIILE  
care funcționează în subordinea Agenției Naționale pentru Sport

|  |  |
| --- | --- |
| Denumirea instituției | Sursa de finanțare |
| I. Direcțiile județene de sport, respectiv Direcția pentru Sport a Municipiului București | Cu finanțare din venituri proprii și subvenții de la bugetul de stat |
| II. Cluburi sportive | Cu finanțare din venituri proprii și subvenții de la bugetul de stat |
| 1. Clubul Sportiv „Unirea“ Alba Iulia 2. Clubul Sportiv Municipiul Arad 3. Clubul Sportiv Municipiul Pitești 4. Clubul Sportiv „Muscel“ Câmpulung 5. Sport Club Municipal Bacău 6. Clubul Sportiv Municipal Onești 7. Clubul Sportiv „Crișul“ Oradea 8. Clubul Sportiv Municipal Bistrița 9. Clubul Sportiv Botoșani 10. Clubul Sportiv Municipal Brașov 11. Clubul Sportiv Municipal Brăila 12. Clubul Sportiv Municipal Buzău 13. Clubul Sportiv Municipal Reșița 14. Clubul Sportiv Municipal Călărași 15. Clubul Sportiv Municipal Cluj-Napoca 16. Clubul Sportiv „Farul“ Constanța 17. Clubul Sportiv Municipal Sfântu Gheorghe 18. Clubul Sportiv Târgoviște 19. Clubul Sportiv Municipal Craiova 20. Clubul Sportiv Municipal „Dunărea“ Galați 21. Clubul Sportiv Municipal Giurgiu 22. Clubul Sportiv „Pandurii“ Târgu Jiu 23. Sport Club Miercurea-Ciuc 24. Clubul Sportiv Municipal Iași 25. Clubul Sportiv Municipal Baia Mare 26. Clubul Sportiv „Mureșul“ Târgu Mureș 27. Clubul Sportiv „Ceahlăul“ Piatra-Neamț 28. Clubul Atletic Roman 29. Clubul Sportiv „Petrolul“ Ploiești 30. Clubul Sportiv Orășenesc Sinaia 31. Clubul Sportiv Satu Mare 32. Clubul Sportiv Municipal Zalău 33. Clubul Sportiv Municipal Sibiu 34. Clubul Sportiv Municipal Suceava 35. Clubul Sporturilor Tehnico-Aplicative Suceava 36. Clubul Sportiv „Teleorman“ Alexandria 37. Clubul Sportiv Municipal Timișoara 38. Clubul Sportiv Municipal „Danubiu“ Tulcea 39. Clubul Sportiv „Viitorul“ Vaslui 40. Clubul Sportiv „Chimia“ Râmnicu Vâlcea 41. Clubul Sportiv „Unirea“ Focșani 42. Clubul Sportiv „Olimpia“ București 43. Clubul Sportiv Școlar „Triumf“ București 44. Clubul Central de Șah București 45. Clubul Sporturilor Tehnico-Aplicative București 46. Clubul Sportiv Municipal Drobeta-Turnu Severin 47. Clubul Sporturilor de Iarnă Vatra Dornei 48. Sport Club Municipal Deva |  |
| III. Complexurile sportive naționale | Cu finanțare din venituri proprii și subvenții de la bugetul de stat |
| 1. Complexul Sportiv Național „Lia Manoliu“ București 2. Complexul Sportiv Național „Elisabeta Lipă“ Snagov 3. Complexul Sportiv Național „Nicolae Navasart“ Snagov 4. Complexul Sportiv Național Poiana Brașov 5. Complexul Sportiv Național Bascov-Budeasa 6. Complexul Sportiv Național Orșova 7. Complexul Sportiv Național Piatra Arsă 8. Complexul Sportiv Național „Sala Polivalentă“ București 9. Complexul Sportiv Național Izvoru Mureșului 10. Complexul Sportiv Național „Lascăr Pană“ Baia Mare 11. Complexul Sportiv Național „Arcul de Triumf“ București |  |
| IV. Centrul Național de Formare și Perfecționare a Antrenorilor | Cu finanțare din venituri proprii și subvenții de la bugetul de stat |
| V. Muzeul Sportului | Cu finanțare din venituri proprii și subvenții de la bugetul de stat |
| VI. Institutul Național de Cercetare pentru Sport | Cu finanțare din venituri proprii și subvenții de la bugetul de stat |

-----